OBH 505/2000.
Az állampolgári jogok országgyűlési biztosának jelentése
Előadó: Dr. Váczy Ernőné

	Az Alkotmány 13. § (1) bekezdésében deklarált tulajdonhoz fűződő joggal összefüggésben nem okoz visszásságot a hatóság eljárása, illetve döntése, amelynek eredményeképpen a birtokvédelmi kérelemnek helyt ad és az ellenérdekű felet bizonyos kötelezettségek teljesítésére kötelezi.
	A panaszos az állampolgári jogok országgyűlési biztosához írt beadványában a nagykovácsi önkormányzat jegyzőjének birtokvédelmi körben hozott 1460/1999. sz. határozatát sérelmezte. Ebben arra kötelezték, hogy szomszédja kocsibejáróját hagyja szabadon, hogy az autóval való ki- és behajtást ne akadályozza.
	Kifogásolta, hogy szomszédja egy gépkocsi parkolót épített facölöpökből, amelyhez a bejárót közvetlenül a kapuja mellett alakította ki, annak ellenére, hogy a telek másik szélén van egy garázsa, amelybe bármikor be tud jutni.
	A vizsgálat alapján megállapítottam, hogy a vitatott eljárás a panaszos szomszédja kérelmére indult, beadványában leírta, hogy panaszos rendszeresen akadályozza gépkocsibejárójának rendeltetésszerű használatában.
	A vizsgálat megállapította azt is, hogy vitatott a döntést tanúmeghallgatás előzte meg. Ennek a során a meghallgatott tanúk úgy nyilatkoztak, hogy panaszos többször parkolt szomszédja kocsibeállója előtt, ezzel akadályozva saját ingatlanára való bejutásban.
A határozat tartalmazta a jogorvoslati lehetőséget is, mely szerint a panaszos a határozat kézhezvételétől számított 15 napon belül keresetet nyújthat be a sérelmezett határozat ellen a Budakörnyéki Bírósághoz. A panaszos azonban nem nyújtott be keresetet a bírósághoz.
	Az állampolgári jogok országgyűlési biztosa az ügyben lefolytatott vizsgálat során a tulajdonhoz való alkotmányos joggal összefüggésben visszásságot nem állapított meg.

Budapest, 2000. június 9.

Gönczöl Katalin